钦定古今图书集成/方舆汇编/边裔典/第042卷 > 大人国
## 钦定古今图书集成/方舆汇编/边裔典/第042卷 > 大人国

图考

按《山海经海外东经》：“大人国在䰈丘北，为人大坐而
削船。”

〈注〉“坐而削船”，言其大也。

《大荒东经》“东海之外，大荒之中，有山名曰大言，日月
所出。有波谷山者，有大人之国。”

〈注〉晋永嘉二年，有鹙鸟集于始安县南甘里之𪉑陂中，民周虎张得之木矢，贯之铁镞，其长六尺有半。以箭计之，其射者人身应长一丈五六尺也。又华州别驾高会语云：“倭国人常行，遭风吹度大海外，见一国人，皆长丈馀，形状似胡。”盖是长翟别种，箭殆将从此国来也。《外传》曰：“焦侥人长三尺。”短之至也。长者不过十丈，数之极也。按《河图玉版》曰：“从昆仑以北九万里，得龙伯国，人，长三十丈，生万八千岁而死。从昆仑以东得大秦人，长十丈，皆衣帛。从此以东十万里，得佻人国，长三十丈五尺。从此以东十万里，得中秦国人，长一丈。”《穀梁传》曰：“长翟身横九亩，断其头眉见于轼，即长数丈人也。秦时大人见临兆，身长”五丈，脚迹六尺，准斯以言，则此大人之长短，未可得限度也。

有大人之市，名曰“大人之堂。”有一大人踆其上，张其
两耳。

按《博物志》：“大人国，其人孕三十六年生白头。其儿则
长大，能乘云而不能走，盖龙类。去会稽四万六千里。”